
BIROULUI  PERMANENT

AL

CAMEREI  DEPUTAŢILOR

Vă înaintăm, alăturat, raportul asupra propunerii legislative pentru completarea Legii 571/2003, Codul Fiscal, trimisă spre dezbatere în fond cu adresa nr. Plx.554/2013 din 2 decembrie 2013, înregistrată sub nr. 4c-2/707 din 4 decembrie 2013, Camera Deputaţilor fiind Cameră decizională. 
În raport cu obiectul şi conţinutul său, propunerea legislativă face parte din categoria legilor ordinare.

PREŞEDINTE,

Gheorghe DRAGOMIR

RAPORT

asupra propunerii legislative pentru completarea Legii 571/2003, Codul Fiscal
În conformitate cu prevederile art. 95 din Regulamentul Camerei Deputaţilor, republicat, Comisia pentru buget finanțe și bănci a fost sesizată spre dezbatere în fond  cu propunerea legislativă pentru completarea Legii 571/2003, Codul Fiscal, trimisă cu adresa nr. Plx.554/2013 din 2 decembrie 2013, înregistrată sub nr. 4c-2/707 din 4 decembrie 2013.

Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins iniţiativa legislativă în şedinţa din 28 noiembrie 2013.

La întocmirea raportului s-a avut în vedere avizul favorabil al Consiliului Legislativ precum şi punctul de vedere negativ al Guvernului.
În raport cu obiectul şi conţinutul său, propunerea legislativă face parte din categoria legilor ordinare.
Iniţiativa legislativă supusă dezbaterii are ca obiect de reglementare acordarea deducerilor pentru economisirea şi creditarea în sistem colectiv pentru domeniul locativ şi în cazul veniturilor impozabile din pensii. Potrivit expunerii de motive, iniţiatorii consideră că în forma actuală a legii deducerile se acordă numai pentru veniturile impozabile din salarii, obţinute la funcţia de bază, făcându-se astfel o discriminare între salariaţi şi pensionari.
În conformitate cu prevederile art. 61 din Regulamentul Camerei Deputaţilor, republicat, membrii Comisiei au examinat iniţiativa legislativă menţionată mai sus, în şedinţa din 11 februarie 2014.

Din totalul de 32 de membri ai Comisiei pentru buget, finanţe şi bănci au fost prezenţi la dezbateri  29 deputaţi.
La dezbaterea acestei iniţiative legislative a fost prezent, în calitate de invitat, din partea Ministerului Finanțelor Publice, domnul Dan Manolescu – secretar de stat.

În urma examinării propunerii legislative pentru completarea Legii 571/2003, Codul Fiscal, a opiniilor exprimate, membrii Comisiei propun, cu majoritate de voturi, respingerea acesteia întrucât prevederile conduc la un tratament fiscal discriminatoriu comparativ cu alte categorii de contribuabili care realizează venituri impozabile şi nu beneficiază de deducerea cheltuielilor efectuate pentru economisire în sistem colectiv pentru domeniul locativ, iar facilităţile de această natură pot conduce la majorarea deficitului bugetar.
	PREŞEDINTE,

Gheorghe DRAGOMIR
	SECRETAR,

Mihai Aurel DONŢU


Consilier parlamentar

Vasilica Popa

